recursal/SuperWikiNEXT-32B huggingface dataset:
**עטלף מגאירה** (שם מדעי: *Megaerops*) הוא סוג של עטלף קטן-בינוני במשפחת עטלפי הפירות ובו 4 מינים שחיים בדרום-מזרח אסיה. הסוג הוקם בשנת 1865 על ידי הזואולוג הגרמני וילהלם פיטרס, והוא קרוי על שם מגאירה - אחת מהאריניות במיתולוגיה היוונית.

תיאור
-----

לעטלף מגאירה יש ראש גדול ורחב, פנים קצרות וגוף קטן. העיניים גדולות ובולטות והאוזניים רחבות עם קצה מעוגל ונטולות סימונים בשוליים. הלוע רחב וקצר ופונה מעט כלפי מעלה. הנחיריים צינוריים במקצת, ובמרכזם יש חריץ אנכי עמוק שנמשך עד לשפה. יש לו 28 שיניים, כאשר שיני הלעיסה קצרות ורחבות. יש לו שתי טוחנות תחתונות, 4 טוחנות תחתונות ו-2 טוחנות עליונות. אורך הראש והגוף של עטלף מגאירה 45–90 מ״מ, אורך הזרוע 46–63 מ״מ ואורך האוזן 8–19 מ״מ; משקלם 16–34 גרם. הזנב קטום או נעדר לחלוטין וקרום התעופה האחורי אינו מפותח.

הפרווה של עטלף מגאירה קצרה וצמרירית עם שוקיים שעירים. צבעה הכללי בהיר בדרך כלל, ונע בין צהבהב לבז׳, חאקי, אפרפר, חום אפרורי חיוור או חום בהיר. העורף והבטן נוטים לאפור כסף, הכתפיים כתמתמות והראש כהה לעיתים קרובות. הזרועות, השוקיים, החוטם והאוזניים בצבע ורדרד או כתמתם. הכנפיים שחרחרות-סגלגלות.

תפוצה וביולוגיה
---------------

עטלפי מגאירה מצויים בדרום-מזרח אסיה; טווח התפוצה שלהם כולל את צפון-מזרח הודו, בהוטן, מדינות הודו-סין (בורמה, תאילנד, לאוס, קמבודיה ווייטנאם), מלזיה, האי מינדנאו בפיליפינים, והאיים האינדונזים סומטרה, בורנאו, ג'אווה, באלי ולומבוק.
בית הגידול של הסוג כולל יער גשם טרופי, יער עננים, יער במבוק ויער סובטרופי יבש בשפלות וברכסים הרריים עד רום 3,000 מטר מעל פני הים.

המינים בסוג חיים בבדידות או בקבוצות קטנות, ולנים במשך היום בחללי עצים או בעלווה סבוכה. הם יוצאים לפעילות בשעות הערב, ותרים במשך הלילה אחר מזונם העיקרי - מיני פיקוס. עונת הרבייה נמשכת מינואר עד יוני. הנקבה ממליטה בכל פעם גור יחיד. מעבר לכך, אין מידע נוסף על האקולוגיה של הסוג. עטלפי מגאירה מאוימים מצד בירוא יערות וציד. שני מינים מוגדרים כללא חשש (LC) ושני מינים מוגדרים כפגיע (VU).

מינים
-----

בסוג זה 4 מינים:

* עטלף מגאירה טמינק (*Megaerops ecaudatus*) - מצוי בבורנאו, סומטרה, חצי האי המלאי וארונצ'ל פראדש בהודו.
* עטלף מגאירה לבן-צוואר (*Megaerops wetmorei*) - מצוי בפיליפינים, בורנאו, סומטרה ומלאיה.
* עטלף מגאירה רטאנאוראבהאן (*Megaerops niphanae*) - מזרח הודו, בהוטן והודו-סין.
* עטלף מגאירה ג'אווני (*Megaerops kusnotoi*) - מצוי בג׳אווה, באלי ולומבוק.

קישורים חיצוניים
----------------

ויקישיתוף מדיה וקבצים בנושא **עטלף מגאירה** בוויקישיתוף
* עטלף מגאירה, באתר ITIS (באנגלית)
* עטלף מגאירה, באתר NCBI (באנגלית)
* עטלף מגאירה, באתר Animal Diversity Web (באנגלית)
* עטלף מגאירה, באתר האנציקלופדיה של החיים (באנגלית)
* עטלף מגאירה, באתר GBIF (באנגלית)
פירוש נוסף ערך זה עוסק במושג בסיסי בתחומי איסוף מידע. אם התכוונתם לעיקרון שטבע זאב ז'בוטינסקי, ראו זאב ז'בוטינסקי#תפיסתו הכלכלית והחברתית של ז'בוטינסקי.
**חמש המ"מים** (או **שאלות המ"ם**) הן מושג בסיסי בתחומי איסוף המידע, בפרט בעיתונאות, במחקר ובחקירות משטרתיות. זוהי דרך מקובלת לסדר את השאלות החשובות להצגת הסיפור המלא על אודות נושא מסוים. בעיתונאות מקובל כי כדי שדיווח על אודות מקרה כלשהו ייחשב כשלם, על הדיווח לכלול תשובה מספקת לכל אחת מחמש השאלות הבאות, שכל אחת מהן מתחילה במילת שאלה מסוימת:

* **מי** מעורב במקרה?
* **מה** קרה?
* **מתי** זה קרה?
* **מקום** – היכן זה קרה?
* **מדוע** זה קרה?

ניתן להוסיף גם שאלה שישית:

* **כיצד** זה קרה?

ההנחה היא כי לכל שאלה ישנה תשובה עובדתית, וכל התשובות יחדיו מספקות את העובדות הנחוצות. ניתן להבחין כי על אף אחת מבין השאלות הנ"ל לא ניתן להשיב תשובה קצרה של כן/לא, ויחד הן יוצרות מסגרת לכתבה עיתונאית או לדיווח משטרתי.

לרודיארד קיפלינג מיוחסת אמרה המקבילה למושג: "שישה עוזרים נאמנים לי, והם לימודוני כל אשר אדע, ואלו הם: מי ומה, מדוע ואיך, מתי והיכן".

חמש המ"מים בצה"ל
----------------

גם בצה"ל מתבצעים חקירות ותחקירים, בטיחותיים ומבצעיים המתבססים על חמש שאלות המ"ם, על מנת ליצור סדר בהצגת התרחיש או האירוע הבטיחותי.

ביחידות מסוימות בצה"ל חמש המ"מים משמשות לקיצורים, המסייעים ללוחם בשדה הקרב. לדוגמה בחיל התותחנים חמש המ"מים יסייעו לקצין הפעלת האש בהכנות טרם יציאה לקרב ומסמנות את האמצעים הדרושים לטיווח הארטילריה (מצפן, משקפת, מפה, מכשיר קשר מד קואורדינטות). בסיטואציות מסוימות חמש המ"מים יורחבו לשש המ"מים, כאשר נוסיף אמצעי נוסף לטיווח הארטילריה, הוא המט"ל (מד טווח לייזר). שימוש נוסף בחיל התותחנים הוא בבניית התכנית ההתקפית או ההגנתית שבה מתוכנן ביצוע ירי ארטילרי. מפקד הסוללה ישאל את עצמו ל**מי** אני יורה, **מה** אני יורה (לא רק סוג התחמושת אלא גם אפקט הנזק לאויב), **מאיפה** (מיקום הסוללה הארטלריה) אני יורה, **מתי** (שעת ההפעלה) אני יורה, **משך** (לכמה זמן). חמש המ"מים עשויים לבוא לידי ביטוי ביחידות השונות בצה"ל ובווריאציות שונות, המשמשות את היחידה לפי נוחיותה.

הערות שוליים
------------

1. ↑  "Knowing What's What and What's Not: The Five Ws (and 1 "H") of Cyberspace". *Media Awareness Network*. נבדק ב-12 בספטמבר 2008. `{{cite web}}`:  (עזרה)
2. ↑  Journalism website. Press release: getting the facts straight. Work by Owen Spencer-Thomas, D.Litt. URL retrieved 24 February 2012.
3. ↑  "The Five Ws of Online Help". *by Geoff Hart, TECHWR-L*. נבדק ב-12 בספטמבר 2008. `{{cite web}}`:  (עזרה)
4. ↑  "Five More Ws for Good Journalism". *Copy Editing, InlandPress*. נבדק ב-12 בספטמבר 2008. `{{cite web}}`:  (עזרה)(הקישור אינו פעיל)

|  |  |
| --- | --- |
| בקרת זהויות עריכת הנתון בוויקינתונים | 
* GND: 4113604-4

 |
**המגדל האייקוני** (בערבית: **البرج الأيقوني**) הוא גורד שחקים, הבניין והמבנה הגבוה ביותר באפריקה השוכן בבירת מצרים החדשה. המגדל מתנשא לגובה של כ־385 מטרים עם 80 קומות. הוא מעוצב בצורת אובליסק פרעוני כשחלקו החיצוני יהיה מזוגג. מגדל זה יהיה מתחם משולב עם כל השירותים, אשר נבנה על שטח של 240,000 מטרים רבועים. המגדל כולל בית מלון, דירות מגורים, קניון, מתחם קולנוע ותיאטרון, משטח החלקה על הקרח ומנחת מסוקים.

עלות ההשקעה בפרויקט מוערכת בכ־3 מיליארד דולר. בנקים סיניים מימנו כ-85% מעלות בניית הרובע העסקי המרכזי שבמרכזו עומד המגדל. הפרויקט הוא חלק מיוזמה רחבת היקף הנקראת חזון מצרים 2030.

היסטוריה
--------

דגם המגדל האייקוני
עבודות הבנייה של המגדל האייקוני החלו באופן רשמי במאי 2018. בטקס יציקת אבן הפינה שסימן את תחילת פעולות יציקת הבטון של יסודות הבניין, השתתף ראש ממשלת מצרים, מוסטפא מדבולי. המבנה נבנה בפיקוחם של תאגיד הנדסת הבניין הממשלתי של סין (CSCEC). בסיס המגדל, מורכב מ־18,500 מטרים מעוקבים של בטון ו־5,000 טונות של מוטות פלדה מחוזקים (בטון מזוין), שיצקו בזמן עבודה רציפה של 38 שעות (יציקת בטון רציפה). תהליך ותיעוד, שנאמר כי הוא חסר תקדים בתולדות הבנייה במצרים.

קישורים חיצוניים
----------------

ויקישיתוף מדיה וקבצים בנושא **המגדל האייקוני** בוויקישיתוף

הערות שוליים
------------

1. ↑  "Administrative Capital's Tower | برج العاصمة الإدارية". *AqarMap* (בערבית).
2. ↑  "10 information about "The Iconic Tower", the tallest tower in Africa, in the Administrative Capital". *El Wattan News* (בערבית).
שורת מטוסי טרייפליין של טייסת 1 של שירות האוויר של הצי המלכותי בצרפת
**סופווית' טריפליין** (באנגלית: **Sopwith Triplane**) היה מטוס קרב תלת-כנפי בריטי ששירת בסוף מלחמת העולם הראשונה ויוצר על ידי סופווית' אוויאיישן קומפני.

ייצור ושירות
------------

בשנת 1916 תכנן המהנדס הרברט סמית את הטריפליין, עם שלוש כנפיים דקות במדרוג זו מעל זו, ובכך ביקש לעלות אפילו על הסופווית' פאפ בתכונות הנסיקה וכושר התמרון, אולם הצלחתו הייתה חלקית, והמטוס החדש נסק מהר יותר מכל כלי טיס אחר.

כמעט כל מטוסי הטריפליין נכנסו לשירות בזרוע האווירית של הצי הבריטי, והוכיחו את עליונותם על פני הרוב המכריע של המטוסים הגרמניים. ידוע למשל על מקרה שבו התכתשו 13 מטוסי טריפליין עם 15 מטוסים גרמניים, והפילו חמישה מטוסים ללא כל אבדה לעצמם. בין מאי ליולי 1917 הפילו הטייסים הקנדיים של ה"גף השחור" של טייסת 10 87 מטוסים גרמניים..

מפעילות
-------

* בריטניהבריטניה בריטניה
* צרפתצרפת צרפת
* יווןיוון יוון
* האימפריה הרוסיתהאימפריה הרוסית האימפריה הרוסית
* ברית המועצותברית המועצות ברית המועצות

לקריאה נוספת
------------

* יהודה עופר, "**ספר המטוסים**", הוצאת משרד הביטחון, 1982, עמ' 33-32

קישורים חיצוניים
----------------

ויקישיתוף מדיה וקבצים בנושא **סופווית' טריפליין** בוויקישיתוף
* סופווית' טריפליין, היסטוריית התעופה - בריטניה

הערות שוליים
------------

1. ↑  יהודה עופר, "**ספר המטוסים**", הוצאת משרד הביטחון, 1982, עמ' 33

|  |  |
| --- | --- |
| בקרת זהויות עריכת הנתון בוויקינתונים | 
* GND: 7514446-3

 |
**מהמוט ג'לל באייר** (טורקית **Mahmut Celâl Bayar**;‏
16 במאי 1883 – 22 באוגוסט 1986) היה מדינאי וכלכלן טורקי, ראש ממשלת טורקיה מ-1937 עד 1939 ונשיאה השלישי מ-1950 עד 1960.

ביוגרפיה
--------

באייר נולד בכפר סמוך לבורסה ואביו היה מורה מפלובדיב בבולגריה. הוא הצטרף למועצת האיחוד והקידמה במטרה להשיב את החוקה העות'מאנית לתוקפה. הוא עבר להתגורר באיזמיר וריכז את פעילות המפלגה בעיר. עם תחילתה של מלחמת יוון–טורקיה והפלישה היוונית לאיזמיר ב-1919 הוא השתתף בארגונה של ההתנגדות ליוונים תחת השם הבדוי גליפ הוג'ה (Galip Hoca). בסוף 1919 הוא נבחר לפרלמנט העות'מאני הרביעי והאחרון, ולאחר פיזורו ב-1920 עבר לאנקרה והצטרף לתנועה הלאומית הטורקית. הוא היה חבר באספה הלאומית הגדולה של טורקיה מטעם העיר בורסה ושימש בה כשר הכלכלה. באייר היה יועץ למשלחת הטורקית בדיוני ועדת לוזאן שניסחה את הסכם לוזאן ב-1923, ולאחר מכן כיהן באספה הלאומית כנציג העיר איזמיר. באייר היה מייסדו של "בנק העבודה" הטורקי (İş Bank), הבנק הפרטי הראשון במדינה, ב-26 באוגוסט 1924, ושימש כמנכ"ל הבנק עד 1932.

ב-25 באוקטובר 1937, מונה באייר כראש ממשלת טורקיה על ידי הנשיא מוסטפא כמאל אטאטורק. באייר כיהן בשתי כהונות רצופות בתפקיד זה, אך לאור חילוקי דעות בינו לבין נשיא טורקיה השני איסמט אינני אשר תפס את מקומו של אטאטורק לאחר מותו, סיים באייר את תפקידו ב-25 בינואר 1939. ב-7 בינואר 1946 ייסדו באייר ואחרים את המפלגה הדמוקרטית (Demokrat Parti), ובאייר היה ליושב ראש המפלגה. בבחירות שנערכו ב-1950 ניצחה מפלגתו, והוא היה לנשיא טורקיה. הוא שימש כנשיא המדינה משך עשר שנים, עד שהצבא תפס את השלטון ב-27 במאי 1960. באייר, ראש ממשלתו מנדרס ואחרים נעצרו ונשפטו ב-1961. מנדרס ושני אחרים נדונו למוות והוצאו להורג. באייר נדון למאסר עולם וב-1964 הוא שוחרר מהכלא בשל בריאותו הירודה. בנובמבר 1975 הותר לבאייר לחזור לחיים הפוליטיים והוא הוזמן להיות חבר הסנאט מכוח היותו נשיא הרפובליקה לשעבר, אך הוא סירב. הוא נפטר באיסטנבול ב-1986 בגיל 103.

קישורים חיצוניים
----------------

ויקישיתוף מדיה וקבצים בנושא **ג'לל באייר** בוויקישיתוף
* ג'לל באייר באתר נשיאי טורקיה
* ג'לל באייר, באתר "Find a Grave" (באנגלית)
* ג'לל באייר, באתר אנציקלופדיה בריטניקה (באנגלית)

| נשיאי טורקיה |
| --- |
| 

|  |  |
| --- | --- |
| מוסטפא כמאל אטאטורק • איסמט אינני • ג'לל באייר • ג'מל גירסל • ג'וודט סונאי • פהרי קורוטירק • קנן אוורן • טורגוט אזאל • סוליימאן דמירל • אהמט נג'דט סזר • עבדוללה גול • רג'פ טאיפ ארדואן | נס נשיאי טורקיהנס נשיאי טורקיה |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007570066205171
* BnF: cb146048060 (data)
* GND: 118849697
* ISNI: 0000 0000 8136 2361
* LCCN: n84017852
* NARA: 10567943
* NTA: 202333582
* SNAC: w6p871tm
* SUDOC: 096184833
* TDVİA: bayar-celal
* VcBA: 495/201284
* VIAF: 177149196262274790651
* WorldCat: lccn-n84017852

 |
**מינה טייכר** (נולדה 1950) היא פרופסור אמריטה בחוג למתמטיקה באוניברסיטת בר-אילן. ביולי 2008 נבחרה לסגנית הנשיא של הנציבות העולמית לחינוך מתמטי.

קורות חיים
----------

טייכר נולדה וגדלה בתל אביב. את שלושת תאריה הראשונים עשתה באוניברסיטת תל אביב ואת הפוסט דוקטורט עשתה באוניברסיטת פרינסטון בארצות הברית. תחום המחקר המרכזי של טייכר הוא גאומטריה אלגברית ותורת הצמות, אשר באים לידי יישום בחקר המוח, ראייה ממוחשבת ופיזיקה תאורטית.

בין תפקידיה הציבוריים והאקדמיים הנוספים, בעבר ובהווה: המדענית הראשית של משרד המדע, התרבות והספורט (2008-2005), יו"ר המועצה הלאומית לקידום נשים במדע וטכנולוגיה, ראש הוועדה לחינוך למתמטיקה של האיחוד האירופי, חברה בוועדה מדעית של מכון מקס פלאנק בגרמניה, חברת מועצת קרן וולף לקידום המדע והאנושות, חברה בוועדת ההיגוי העליונה למדע וטכנולוגיה של משרד החינוך ובדירקטוריון של הקרן למנהיגות של פורום הנשים הבינלאומי, מנהלת מכון המחקר למתמטיקה ע"ש אמי נתר וחברה בוועדת המינויים בראשות נציב שירות המדינה. זכתה במספר פרסים, ביניהם: מלגת רוטשילד, פרס לנדאו למדעים ולמחקר, פרס בת-שבע דה-רוטשילד ופרס מינרווה.

לטייכר שתי בנות ובן, היא נשואה לאדריכל צ'רלי דוראל.

קישורים חיצוניים
----------------

* מינה טייכר, באתר פרויקט הגנאלוגיה במתמטיקה
* מינה טייכר, באתר dblp
* אתר הבית של פרופ' טייכר באוניברסיטת בר-אילן
* ריאיון עם פרופ' מינה טייכר ב־ynet
* ריאיון עם פרופ' מינה טייכר בכתב העת של הסתדרות המורים
* מינה טיכר, דף שער בספרייה הלאומית

הערות שוליים
------------

1. ↑  ynet, חידוש: נציגות ישראלית בנציבות העולמית לחינוך המתמטי, באתר ynet, 10 ביולי 2008

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007268710605171
* BIBSYS: 90922480
* BnF: cb136036647 (data)
* dblp: 17/6917
* GND: 1158303068
* ISNI: 0000 0003 8389 649X
* LCCN: nr96001493
* MGP: 55151
* ORCID: 0000-0003-1700-9709
* SUDOC: 053524063
* VIAF: 272012660
* WorldCat: lccn-nr96001493

 |
**פול טובייה** (צרפתית: Paul Touvier;‏ 3 באפריל 1915 – 17 ביולי 1996), משתף פעולה צרפתי שהורשע בפשעים נגד האנושות.

חייו
----

פול טובייה נולד למשפחה קתולית בשנת 1915. בימי צרפת של וישי, בהיותו בשנות העשרים לחייו, הצטרף למיליציה הצרפתית הפרו-נאצית. הוא נתמנה לראש המודיעין של המיליציה באזור העיר ליון ופעל בכפיפות לקלאוס ברבי ראש הגסטפו בליון, שכונה בשם "הקצב מליון" ואשר נשפט בשנת 1987 למאסר עולם.

טובייה השתתף בפעולות המיליציה נגד אנשי תנועת ההתנגדות הצרפתית ("הרזיסטנס") ונטל חלק בפעולות המיליציה בריכוז יהודי צרפת ושילוחם להשמדה. הוא אף הוציא להורג במו ידיו, בשנת 1944, בעיירה ליד ליון, שבעה יהודים כמעשה נקם על רצח שר התעמולה של וישי על ידי אנשי הרזיסטנס בפריז. זכה לכינוי "ברבי הצרפתי".

לאחר המלחמה הסתתר בזהות בדויה, ובשנת 1946 הורשע שלא בפניו בבגידה ונדון למוות.

טובייה נעצר בשנת 1947 אך הצליח להימלט. בשנת 1966, כאשר חלפה תקופת התיישנות בת עשרים שנה ולא ניתן היה יותר לבצע את גזר הדין נגדו, חדל מלהסתתר והגיש בקשה לחנינה. הנשיא ז'ורז' פומפידו נעתר לבקשה ובשנת 1971 חנן את טובייה, דבר שאיפשר לו לחזור לליון ולהחזיק ברכושו ובנכסיו. הדבר עורר תרעומת בצרפת ונטען כי נכסיו הם נכסים שהוחרמו מיהודים שנשלחו להשמדה.

הזעם בציבור עורר מחדש את המערכת המשפטית, ובשנת 1973 הועמד טובייה לדין על ביצוע פשעים נגד האנושות. בין יתר האישומים נכלל גם האישום בדבר רציחתם של שבעת היהודים בשנת 1944. הוא נמלט שוב ונתפס רק בשנת 1989 כשהוא מסתתר במנזר קתולי בעיר ניס.

"איני מתחרט על דבר" הצהיר בעת מעצרו. העובדה שמצא מחסה בחסות הכנסייה הקתולית הדגישה שוב את הקשר שנתקיים בימי צרפת של וישי בין הכנסייה הקתולית לבין שלטונות וישי.

טובייה שוחרר זמנית בשנת 1991 ומשפטו התנהל בשנת 1994 והוא נדון למאסר עולם. הוא היה הצרפתי הראשון שנדון על פשעים נגד האנושות (השני היה מוריס פאפון). הוא מת ממחלת הסרטן בשנת 1996, בהיותו במאסר.

קישורים חיצוניים
----------------

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007403691405171
* BnF: cb121242356 (data)
* GND: 118975005
* ISNI: 0000 0000 5510 1969
* LCCN: nr91014299
* NTA: 097082635
* SNAC: w6np3vrz
* SUDOC: 029696348
* VIAF: 19711276
* WorldCat: lccn-nr91014299

 |
**כח לגמלאים** היא מפלגה שמטרתה קידום זכויות הגמלאים בישראל.

היסטוריה
--------

המפלגה הוקמה לקראת הבחירות לכנסת החמש עשרה (1999) על ידי חברי הכנסת לשעבר גדעון בן-ישראל ונאוה ארד, על מנת לקדם את זכויות הגמלאים בישראל.

באותה התקופה, סקרים מעטים הראו על סיכוי המפלגה להיכנס לכנסת עם בין מנדט אחד ל-2 מנדטים.

בין היעדים של המפלגה היה לחוקק בכנסת חוק פנסיה ממלכתית, שיבטיח לאלה החיים רק מקצבת זקנה פנסיה שתבטיח קיום הוגן ותוציא רבבות תושבים בישראל ממעגל העוני.

המפלגה הציבה ברשימתה את חבר הכנסת לשעבר גדעון בן-ישראל בראשה, את הסופרת יפה גולן במקום השני ברשימה ואת חבר הכנסת לשעבר מרדכי וירשובסקי במקום הרביעי ברשימה. במקום ה-42 האחרון והסמלי ברשימה הוצב השר לשעבר ישראל כץ.

הרשימה זכתה ל-37,525 קולות, מספר קולות רב מהצפוי, אך לא הצליחה להיכנס לכנסת. לאחר ההפסד לא השתתפה המפלגה שנית בבחירות לכנסת, אך נציגים מטעמה חברים במועצת העיר תל אביב-יפו. 

למרות הכישלון המשיך בן-ישראל בפעילות למען הגמלאים והתמודד במערכות בחירות מקדימות רבות במפלגת העבודה, אך לא הצליח להיכנס לכנסת.

מועמדי המפלגה לכנסת
-------------------

**מועמדי המפלגה לכנסת ה-15 (1999)**   
גדעון בן-ישראל, יפה גולן, אבישי ליקרמן, מרדכי וירשובסקי.  
ראו רשימת מועמדים מלאה כאן.

כח לגמלאים בבחירות המקומיות
---------------------------

המפלגה משתתפת בבחירות לרשויות המקומיות בישראל החל מ-1998, אז זכתה לנציגים במועצת עיריית תל אביב-יפו, בהוד השרון ובאשקלון. בתל אביב, שם עומד בראש הרשימה נתן וולוך, זכתה הרשימה ל-3 מנדטים ב-1998 וב-2008. בבחירות 2003 זכתה הרשימה בשישה מנדטים והייתה לסיעה הגדולה במועצה. בבחירות 2013 זכתה הרשימה בשני מנדטים. בבחירות 2018 שמרה הרשימה על כוחה וזכתה בשני מנדטים. בבחירות 2024 זכתה הרשימה במנדט אחד.

נציגי המפלגה במועצת העיר תל אביב-יפו
------------------------------------

| מועצה | נציגים | הערות |
| --- | --- | --- |
| **המועצה ה-17 (1998)** | 3 מנדטים (מתוך 31): נתן וולוך, חביבה אבי-גיא, משה טיומקין |
| **המועצה ה-18 (2003)** | 6 מנדטים (מתוך 31): נתן וולוך, חביבה אבי-גיא, אריה שומר, משה טיומקין, מאיר מוזס, שלי חושן |
| **המועצה ה-19 (2008)** | 3 מנדטים (מתוך 31): נתן וולוך1, חביבה אבי-גיא, משה טיומקין, מאיר מוזס1 | * מועמדים בולטים שלא נבחרו: אריה שומר, שלי חושן, אפרים לפיד (לרשימה מועמדים מלאה ראו כאן(הקישור אינו פעיל))
* וולוך פרש מהמועצה לאחר שהורשע בפלילים והוחלף על ידי מוזס
 |
| **המועצה ה-20 (2013)** | 2 מנדטים (מתוך 31): נתן וולוך, יהודה המאירי |  |
| **המועצה ה-21 (2018)** | 2 מנדטים (מתוך 31): נתן וולוך, שלמה מסלאוי. | רשימה משותפת של כח לגמלאים ו"תל אביב בטוחה" של מסלאוי. |
| **המועצה ה-22 (2024)** | 1 מנדטים (מתוך 31): נתן וולוך. |  |

קישורים חיצוניים
----------------

* כח לגמלאים תל אביב יפו

הערות שוליים
------------

1. ↑  על פי מצע כח לגמלאים בבחירות לכנסת ה-15, באתר הכנסת.
הלוויית יון מוצה ו**וסילה מארין**
**וסילה מארין** ויון מוצה על בול דואר רומני מ-1941
**וסילה מארין** (ברומנית: **Vasile Marin**;‏ 29 בינואר 1904 - 13 בינואר 1937), מחברי תנועת הלגיונרים ברומניה ומהלוחמים במלחמת האזרחים של ספרד.

חייו
----

עורך הדין מארין, מנהיג סניף בוקרשט בתנועה הלגיונרית, יצא לספרד, בנובמבר 1936, יחד עם עוד שישה מחברי התנועה הלגיונרית, כדי ללחום במלחמת האזרחים הספרדית לצד כוחותיו של פרנסיסקו פרנקו. ב-13 בינואר 1937 נהרג, יחד עם חברו, יון מוצה, בקרב מחדאונדה (אנ'). שרידי גופותיהם הובאו לרומניה והתנועה הלגיונרית, שראתה באירוע הזדמנות פרסום ותעמולה, ארגנה מסע לוויה מפואר בהשתתפות רבבות לגיונרים במדים ירוקים. ארונות המתים הגיעו לרומניה בפברואר ונערכו טקסים בטרנסילבניה, אולטניה ומונטניה, בדרך לבוקרשט. הארונות הגיעו לתחנת רכבת צפון בבוקרשט ב--11 בפברואר, שם המתינו להם לגיונרים במדים, שעמדו בשורות ארוכות. הארונות הובלו בין שורות הלגיונרים, דרך רחובות ראשיים בבוקרשט, אל כנסייה, שם הונחו ליומיים, במהלכן הגיעו המונים להביע להם כבוד.

לאחר היומיים הוצבו הארונות על עגלה מקושטת בסמלים לגיונרים, שהופקו מענפי ברושים. את העגלה משכו כמה עשרות לגיונרים ומאחוריה צעדו לגיונרים אחרים במבנה של צלב, ששרו המנון, שחובר במיוחד עבור מוצה ומארין. אחריהם צעדו מנהיגי התנועה הלגיונרית, נציגים מגרמניה, איטליה, יפן וספרד, איכרים בבגדים עממיים לאומים, כמרים וקבוצות נוספות של לגיונרים. השיירה עברה ברחובות הראשיים של בוקרשט והובילה ל"בית הירוק", המרכז של התנועה הלגיונרית, שם הוכן עבורם מאוזוליאום.

מסע הלוויה השאיר רושם עצום על תושבי בוקרשט והדבר בא לידי ביטוי גם בתקשורת של התקופה. בשנת 1941 הופק בול דואר לזכרם.

קישורים חיצוניים
----------------

ויקישיתוף מדיה וקבצים בנושא **וסילה מארין** בוויקישיתוף

הערות שוליים
------------

1. ↑  Spectacolul înmormântării legionarilor Moţa-Marin (ברומנית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265060305171
* BNE: XX1373213
* GND: 119474956
* ISNI: 0000 0000 6675 0534
* LCCN: n85253397
* SUDOC: 075026015
* VIAF: 10656800
* WorldCat: lccn-n85253397

 |
**פיוטר פיוטרוביץ' סובניקוב** (ברוסית: **Пётр Петрович Собенников**; 13 ביולי 1894 - 14 באוגוסט 1960) היה מפקד בכיר בצבא האדום אשר פיקד על כוחות במהלך מלחמת העולם השנייה.

ביוגרפיה
--------

### תחילת דרכו

סובניקוב נולד ב-13 ביולי 1894 למשפחת אצולה בעיר קרונשטאדט שבאימפריה הרוסית. ב-1914 התגייס לצבא האימפריה הרוסית, וב-1916 סיים את מכללת חיל הפרשים. הוא לחם במלחמת העולם הראשונה בחזית המזרחית, וב-1918 הצטרף לצבא האדום. הוא לחם במלחמת האזרחים ברוסיה כמפקד מחלקה וכראש מטה בריגדת פרשים. לאחר המלחמה למד בקורסים צבאיים, ובאוגוסט 1926 מונה למפקד בריגדת הפרשים הרביעית. בנובמבר 1931 מונה לסגן המפקח על הפרשים, וחמש שנים מאוחר יותר הועלה לדרגת פולקובניק. בדצמבר 1936 הוא מונה למפקד דיוויזיית הפרשים השמינית, ובפברואר 1939 מונה למורה באקדמיה הצבאית פרונזה. בינואר 1940 הוצב במטה החזית הצפון-מערבית ולחם עמה במלחמת החורף כנגד פינלנד. במרץ של אותה שנה הוא הוחזר להיות מורה באקדמיה הצבאית פרונזה, וב-4 ביוני הועלה לדרגת גנרל מיור. ב-8 באוגוסט הפך להיות סגן המפקח הכללי של חיל הפרשים, וב-11 במרץ 1941 מונה למפקד הארמייה השמינית.

### מלחמת העולם השנייה

 ערך מורחב – **מלחמת העולם השנייה**  

עם פתיחת המתקפה הגרמנית ביוני 1941, נכללה הארמייה השמינית שתחת פיקודו של סובניקוב כחלק מהחזית הצפון-מערבית שתחת פיקודו של פיודור קוזנצוב. ימים מספר לאחר הפלישה, ב-4 ביולי, מונה סובניקוב למפקד החזית הצפון-מערבית. תחת פיקודו השתתפה החזית בקרבות בלימה כנגד הגרמנים במדינות הבלטיות. כבר ב-23 באוגוסט הוא הועבר לפקד על הארמייה ה-43, ולחם עמה בקרב סמולנסק ובקרב על מוסקבה כחלק מחזית העתודה. הארמייה שלו התמודדה כנגד כוחות גרמנים עדיפים בהרבה בציוד ובכוח אדם, ומהר מאוד נשברה ונאלצה לסגת. ב-10 באוקטובר הודח סובניקוב מהפיקוד על הארמייה, ושישה ימים לאחר מכן נעצר ונחקר על תפקוד כושל. הוא הורד לדרגת פולקובניק, נשללו ממנו עיטורי הגבורה שלו, והוא נידון לחמש שנות מאסר עם עבודת כפייה. בנובמבר 1942 הוענקה לו חנינה, והוא מונה למפקד הארמייה השלישית, בדרגת פולקובניק. במרץ 1943 הוא הורד לתפקיד סגן מפקד הארמייה, וב-17 באפריל של אותה שנה הועלה שוב לדרגת גנרל מיור. הוא לחם עם הארמייה בקרבות על אוריול, בריאנסק, בוברויסק, מינסק וביאליסטוק. ב-22 בפברואר 1944 הוא הועלה לדרגת גנרל לייטננט, והשתתף בקרב על ברלין.

### אחריתו

לאחר המלחמה מילא תפקידי ניהול ומטה שונים, ובאוגוסט 1955 מונה לראש קורס קצינים בכירים "ויסטראל". הוא פרש מהצבא ב-1960, ונפטר במוסקבה ב-14 באוגוסט 1960.

קישורים חיצוניים
----------------

* פיוטר סובניקוב באתר הגנרלים של מלחמת העולם השנייה (באנגלית)
* פיוטר סובניקוב, באתר "Find a Grave" (באנגלית)
קויוט ביוטס
אזור **קויוט ביוטס** (באנגלית: **Coyote Buttes**) הוא אזור בו נגלית אבן חול נאוואחו מתקופת היורה בצורה של שיכוב צולב בשל שחיקה רוחית. האזור הוא חלק מקניון פאריה, ונהר הפאריה זורם בסמוך אליו.

האזור מנוהל על ידי לשכת ניהול הקרקעות של ארצות הברית, ונמצא בין יוטה ואריזונה, מדרום לכביש 89, בין הערים קנאב ופייג'. האזור מחולק לשניים: צפון קויוט ביוטס ודרום קויוט ביוטס.

גאולוגיה
--------

צבעם של אבני החול נאוואחו משתנה ברחבי הקויוט ביוטס בשל ריכוז תחמוצת ברזל שגורם לשינוי בפיגמנטים.

האזור כולל גם אזורים גדולים ובהם סחיפה משמעותית ורחבה של סלעי משקע בצורה גלית, בדומה לצורת המבנה של דיונות.

מסלול הדינוזאור
---------------

מסלול הדינוזאור הוא אזור המתפרס על פני כשלושה קילומטרים רבועים הממוקם בקויוט ביוטס. בשטח המסלול נמצאים כ-1,000 עקבות רגליים של דינוזאורים. תארוך העקבות הוא מלפני כ-190 מיליון שנים. העקבות שייכים לדינוזאורים דמויי זאורופודים ולעוד שלושה סוגי דינוזאורים נוספים.

גלריה
-----

* 
* 
* 
*

קישורים חיצוניים
----------------

ויקישיתוף מדיה וקבצים בנושא **קויוט ביוטס** בוויקישיתוף
* קויוט ביוטס באתר מערכת המידע של השמות הגאוגרפים של הסקר הגאולוגי של ארצות הברית
* קויוט ביוטס באתר לשכת ניהול הקרקעות של ארצות הברית
* קויוט ביוטס באתר SummitPost

הערות שוליים
------------

1. ↑  Seiler, W. M. (2008), *Jurassic Navajo sandstone of Coyote Buttes, Utah/Arizona: coloration and diagenetic history, preservation of a dinosaur trample surface, and terrestrial analogs to Mars (MS Thesis)*, The University of Utah
2. ↑  "Scientists Discover 'Dinosaur Dance Floor'". *The Washington Post*. 22 באוקטובר 2008. p. *KidsPost*. `{{cite news}}`:  (עזרה)
**אברהם מחרז** (22 בדצמבר 1947 - 5 בפברואר 2001) היה פרופסור להנדסת תעשייה וניהול. כיהן בתפקידים אחדים באוניברסיטת בן-גוריון בנגב, בהם סגן הרקטור, דיקן בית הספר לניהול וראש המחלקה להנדסת תעשייה וניהול. בנוסף, היה חבר המועצה להשכלה גבוהה, שימש יועץ אקדמי במכללה האקדמית ע"ש פנחס ספיר ובאוניברסיטה הפתוחה.

ביוגרפיה
--------

אברהם מחרז נולד בחיפה בסוף 1947. מקור שם משפחתו בעיר חרז שבספרד, שם התגוררה משפחת אביו. את לימודיו התיכוניים סיים בבית הספר הריאלי העברי בחיפה. למד סטטיסטיקה וכלכלה באוניברסיטת תל אביב ובאוניברסיטה העברית (תואר ראשון) וסטטיסטיקה באוניברסיטה העברית (תואר שני). את תואר הדוקטור קיבל באוניברסיטת ג'ונס הופקינס שבארצות הברית, על עבודה בהנחיית ג'ארד קוהון. עם סיום הדוקטורט הצטרף למחלקת הנדסת תעשייה וניהול של אוניברסיטת בן-גוריון. בגיל 38 מונה לפרופסור מן המניין באוניברסיטת בן-גוריון.

מחרז נחשב לחוקר מוערך אשר פרסם מאות מאמרים, חלקם בכתבי עת יוקרתיים ונחשבים בתחומו. מאמריו עסקו במגוון רחב של תחומים ונושאים, בהם קבלת החלטות וכלכלה. בשנים האחרונות לחייו הרחיב את תחומי המחקר בהם עסק והחל לחקור גם בתחומים שונים כגון תיירות, מלונאות וכדורגל (בעיקר בכל הנוגע לקשר שבין כדורגל ותקשורת).

תחביבו של מחרז היה כדורגל - במשך השנים עסק בפרשנות כדורגל בערוצים שונים, בהם הערוץ הראשון, "רדיו דרום" ותוכנית "שירים ושערים". כיהן כחבר הנהלת הפועל באר שבע בשתי קדנציות, תחת צורי דבש ואליהו ז'ינו.

בשנת 1996 נמנה עם מייסדיו של בית הספר לניהול באוניברסיטת בן-גוריון בנגב (כיום הפקולטה לניהול), והיה לדיקן הראשון עד פטירתו בשנת 2001. במהלך כהונתו נוסדו תוכנית ה-MBA לבכירים וחמש מחלקות לימוד לתארים בתחומי הניהול: ניהול מלונאות ותיירות (תואר ראשון), מנהל עסקים (תואר שני), ניהול (תואר ראשון), מנהל ומדיניות ציבורית (תואר שני), וניהול מערכות בריאות (תואר שני). כמו כן הוקם מרכז בנג'יס ליזמות ולניהול היי-טק.

מחרז נפטר ב-5 בפברואר 2001 ממחלת הסרטן, בהיותו בן 53. הוא הותיר אחריו אשה ושלושה ילדים ונקבר בעיר הולדתו. 

מאז פטירתו נערך לזכרו, מדי שנה, יום עיון באוניברסיטת בן-גוריון, שבמהלכו מחולקות מלגות על שמו לדוקטורנטים מצטיינים. כמו כן, מחולקות מדי שנה מלגות על שמו לסטודנטים מצטיינים במכללה האקדמית ספיר ובמכללה האקדמית להנדסה סמי שמעון. בבאר שבע נקרא רחוב על שמו.

קישורים חיצוניים
----------------

* פרופ' אברהם מחרז, באתר של אוניברסיטת בן-גוריון בנגב
* אברהם מחרז באתר Microsoft Academic

הערות שוליים
------------

1. ↑  נתן אוריאלי, אברהם מחרז, מיכאל בר-אלי ואסף מנע, **פרשנות כדורגל בישראל כשדה של ייצור תרבותי וכתחום עיסוק מקצועי**, מכון הנרייטה סאלד
2. ↑  הקבר של אברהם מחרז בבית הקברות חוף הכרמל, באתר BillionGraves

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007511635605171
* VIAF: 308264860
* WorldCat (עם VIAF): 308264860

 |
**סוכנות מיפוי לאומית** (בכמה מדינות זהו גם **מכון גאוגרפי לאומי**) הוא ארגון או מוסד ממשלתי העוסק במיפוי, מדידות שטח, צילומי אוויר, ורישום מקרקעין (קדסטר) של מדינה. בכמה מדינות משמשת גם סוכנות מיפוי לאומית בתור "**מרכז מידע גאוגרפי לאומי**". בנוסף לכך סוכנות מיפוי לאומית גם אחראית בדרך כלל על ארגונים גאוגרפיים העוסקים בגיאודזיה, כרטוגרפיה, מערכות מידע גאוגרפיות, פוטוגרמטריה, וחישה מרחוק. בנוסף לעבודה הממשלתית סוכנות המיפוי הלאומית עובדת בשיתוף פעולה עם ארגונים ציבוריים ואף מעניקה שירות לאדריכלים, מתכנני ערים, מוסדות חינוך, וארגונים פרטיים.

היסטוריה
--------

סוכנות המיפוי הלאומית הראשונה בעולם "סוכנות המיפוי של בריטניה" החלה את דרכה בשנת 1747 כאשר הוצע לסוכנות לערוך את פרויקט המיפוי של סקוטלנד. הסקר דאז נערך במפות של קנה מידה של 1 אינץ' שווה ל-1000 מטרים (1:36,000) ובה בעת נקבעה גם נקודת הטריאנגולציה (רשת טריאנגולציה) הראשית של בריטניה (1783-1853) שהביאה אל הקמתה של הסוכנות הבריטית הקרויה בשם: "סוכנות הסקרים". עבודה מסודרת של הסוכנות למיפוי המדינה החלה רק בשנת 1790 כאשר מועצת המנהלים של הסוכנות הייתה צריכה להכין עבודה בנושא סקר צבאי במידה של אינץ' 1 השווה למייל 1 (1:63,360 קנה מידה). במהלך השלושים השנים לאחר מכן, כשליש משטחה של אנגליה וויילס הופיעו כבר על מפות מסודרות עם נקודות ציון.

בישראל פועל המרכז למיפוי ישראל המשמש בתור סוכנות המיפוי הלאומית לאחר שהוקם על ידי הבריטים בשנת 1920 בתור "מחלקת המדידות של ארץ ישראל" והפך לאחר קום המדינה לאגף המדידות של משרד השיכון עד להקמתו של המרכז הלאומי למיפוי של ישראל בשנת 1988.

קישורים חיצוניים
----------------

* 
* המרכז למיפוי ישראל - אתר האינטרנט של המרכז
* מידע על סוכנויות מיפוי לאומיות באתר של הפדרציה הבינלאומית של המודדים
**סושקי** (ברוסית: **су́шки**, ברבים; **су́шка**: ביחיד) הן בדרך כלל קינוחים מזרח אירופאיים מסורתיים קטנים של טבעות לחם קטנות, פריכות ומתוקות, הנאכלות לתה או לקפה כקינוח.

מאפיינים
--------

למילה סושקה יש שורש משותף עם הפועל הרוסי סושיט (сушить) "לייבש".

מרכיבים אופייניים בסושקה הם קמח, ביצים, מים ומלח, המשולבים לבצק יציב. לאחר מכן חותכים את הבצק לחתיכות ומרדדים לרצועות דקות בעובי של כחצי ס"מ שמעוצבות לטבעות. את אלה מבשלים לזמן קצר במי סוכר רותחים, ואז אופים בתנור. הטבעות הן בדרך כלל כ-3 עד 5 ס"מ בגודל. סושקי מצופים לפעמים בזרעי פרג.

באופן מסורתי, סושקי תלויים למכירה, על חוט ברחוב או בשווקים אזוריים. כיום, סושקי גם ארוזים מראש, מיוצרים באופן תעשייתי ונמכרים בחנויות מזון בכל רחבי מדינות ברית המועצות לשעבר. במדינות אחרות ניתן למצוא סושקי ארוז בשווקים שמוכרים מזון רוסי.

מוצרים דומים ושמות נפוצים
-------------------------

סושקי שייכים לסוג של מוצרי לחם בצורת טבעת מזרח אירופאית אשר מבושלים לזמן קצר לפני האפייה. הברנקי הבלארוסי והרוסי גדולים ורכים יותר, אך עדיין צפופים למדי, כך שהם נטבלים לעיתים קרובות בתה כמו סושקי. בובליק אוקראיני והאובווארזנקי קראקובסקי (Obwarzanek krakowski) הפולני הם אפילו גדולים ורכים יותר, אבל לא רכים כמו הבייגל היהודי. כל המוצרים האלה מכונים בדרך כלל בובליקי ברוסית ובאוקראינית. לחלופין, הם נקראים באופן כללי בראנקי ברוסית, אובארינקי באוקראינית ואבארנקי בבלרוסית. "מוצרים מסוג ברנקה" (ברוסית: бараночные изделия) הוא ציון רשמי של סוג המוצר. בובליצ'קי, צורת הקטנה של בובליקי, משמשת לפעמים לציון המוצרים בגודל קטן מסוג זה, במיוחד את הסושקי.

טארלי הן טבעות לחם איטלקיות דומות.

גלריה
-----

* סושקה, ברנקה ובובליקסושקה, ברנקה ובובליק
* סושקי פרגסושקי פרג

קישורים חיצוניים
----------------

ויקישיתוף מדיה וקבצים בנושא **סושקי** בוויקישיתוף

הערות שוליים
------------

1. ↑  Bublik and Sushki recipes (in Russian)
2. ↑  "Изделия хлебобулочные бараночные. Общие технические условия. ГОСТ 32124-2013". 2013. נבדק ב-2019-02-24. ("Ring-shaped rolls. General specifications. GOST 32124-2013" (ברוסית). Euro-Asian Council for Standardization, Metrology and Certification. 2013. `{{cite journal}}`: Cite journal requires `|journal=` (עזרה))
**יוסי סיאס** (נולד ב-24 באוקטובר 1960) הוא קריין, מגיש תוכניות רדיו ומנחה טלוויזיה.

ביוגרפיה
--------

יוסי סיאס נולד ב-24 באוקטובר 1960. בהיותו בגיל שנה התגרשו הוריו, והוא עבר לבית סבתו ברמלה. 

את שירותו הצבאי עשה בצוות הווי ובידור של צה"ל.

קריירה
------

### ישראל

לאחר שחרורו עבר קורס קריינים והתקבל לעבודה בקול ישראל. בשנות ה-80 החל לעבוד ברשת ג', והגיש תוכניות מוזיקליות.

ב-1988 החל להגיש מדי יום לפני הצהריים את התוכנית "אהבה יומיומית" שבה נוגנו שירים, וביניהם קרא מכתבים, לרוב מכתבי אהבה שכתבו מאזינים. המתכונת של תוכניתו הורחבה, הוא עבר לרשת ב' והגיש פעמיים בשבוע את התוכנית "מצב הרוח" שהחלה בחצות הלילה ונמשכה עד 5 בבוקר.

במקביל לעבודתו ברדיו, הגיש בערוץ 2 תוכנית ארוח שעסקה בזוגיות, "יוסי סיאס", ובערוץ 3 בכבלים תוכנית בשם "סיפור אהבה עם יוסי סיאס" (1997-1998). כמו כן הוציא לאור ב-1988 ספר שנקרא "אהבה יומיומית" ובו קיבץ מבחר סיפורים אישיים על רקע עבודתו.

סיאס נשוי ליעל, כלכלנית, ושניהם הורים לעשרה ילדים.

### מיאמי

בספטמבר 2003, עזב את עבודתו ברשות השידור.

בחודש מאי 2004 עזב עם בני משפחתו למיאמי שבארצות הברית. 

ב-2005 הוחתם על חוזה עבודה עם רדיו ללא הפסקה בה שידר עד סוף 2014, ומאז הוא הגיש ממיאמי את התוכנית "שיחות לילה".

קישורים חיצוניים
----------------

* תלמה אדמון, אהבה בצהריים, המשך, המשך ב, "מעריב סופשבוע", 18 בדצמבר 1987
* משה גוזגל, מיאמי, הצילו את המציל, באתר ynet, 28 במאי 2004
* קטעי ארכיון מתוכניתו של סיאס ברדיו ללא הפסקה
* יוסי סיאס - התוכנית האחרונה, חלק א', 103fm
* יוסי סיאס - התוכנית האחרונה, חלק ב', 103fm
* פס קול ישראל - 80 שנה לשידור העברי - יוסי סיאס, סרטון באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007597276105171
* ISNI: 0000 0000 3068 0757
* LCCN: n89134576
* VIAF: 24887306
* WorldCat: lccn-n89134576

 |
אין לבלבל עם אין לבלבל ערך זה, העוסק ברב הונגרי עורך כתבי עת, עם הערך "יהוסף שוורץ", העוסק בחוקר ארץ ישראל.

הרב **יוסף הכהן שוורץ** (כ"א באדר ה'תרל"ה, 1875 - ט' בסיוון ה'תש"ד, 31 במאי 1944), היה דיין אשכנזי בהונגריה שחיבר וערך ספרים וכתבי עת.

נולד בעיירה אויבערווישיוה במחוז מרמורש לרב נפתלי שוורץ, מגדולי רבני הונגריה. רבו המובהק היה הרב יעקב טננבוים (מחבר "נהרי אפרסמון"). נסמך לרבנות על ידי הרב משה גרינוולד מחוסט, הרב שלום מרדכי שבדרון מברעזאן ועוד. נשא לאשה את בת הרב אליעזר דייטש מבוניהד ובמקום זה ישב 26 שנה. עם פטירת חמיו שימש כדיין בעיר. בשנת 1924 עבר לגרוסוורדין ושם שימש עד אחרית ימיו כרב קהילת "מחזיקי תורה".

הרב הכהן חיבר ספרים רבים, בהם ספרי שו"ת, חידושים ופלפולים, וברובם ספרים קטנים של הספדים ודינים שימושיים. הוא עסק בהוצאה לאור של כתבי אביו, חמיו ואחרים. עיקר עבודתו הספרותית הייתה בעריכת כתב העת התורני "וילקט יוסף" שיצא לאור בהונגריה במשך 20 שנה. במסגרת עבודתו זו בא בכתובים עם רבים מגדולי הדור ושמו נזכר בעשרות ספרי שו"ת. כן כתב ערכים באנציקלופדיה "אוצר ישראל" של יהודה דוד אייזנשטיין.

בשואת יהודי הונגריה נלקח הרב שוורץ יחד עם בני קהילתו למחנה אושוויץ שם נספה.

ספריו
-----

רשימת ספריו המלאה הובאה בספרו של נפתלי בן מנחם (בן אחותו) בספר "מספרות ישראל באונגאריה", בהוצאת קריית ספר, ירושלים, ה'תשי"ח, עמ' 355–370, ובה נרשמו 27 פריטים.

להלן רשימת ספריו הקיימים באתר היברובוקס:

* מועד כל חי, קליינווארדין, תרפ"ה (**מועד כל חי**, באתר היברובוקס)
* וילקט יוסף – כרך ט' של כתב העת בעריכתו, פאקש, תרס"ז **וילקט יוסף**, באתר היברובוקס
* ויצבר יוסף, שו"ת ופלפולים, אורדאה, 1936 **ויצבר יוסף**, באתר היברובוקס
* גנזי יוסף, שו"ת ופלפולים, דעווה, תר"ץ **גנזי יוסף**, באתר היברובוקס
* אבל ישראל (הספד על האדמו"ר ר' ישראל האגר מויז'ניץ), גרוסוורדין, תרצ"ו **אבל ישראל**, באתר היברובוקס
* אבל משה (הספד על הרב משה דייטש), גרוסוורדין, תש"ב **אבל משה**, באתר היברובוקס
* מספד וקינה (הספד על החפץ חיים), גרוסוורדן, תרצ"ד **הספד וקינה**, באתר היברובוקס

לקריאה נוספת
------------

* יצחק יוסף כהן, **חכמי טרנסילבניה**, מכון ירושלים, ירושלים, תשמ"ט עמ' 237–240.
* תולדות חייו כפי שנכתבו כנראה על ידו, פורסמו על ידי נפתלי בן מנחם בספר "מספרות ישראל באונגאריה". כמו כן שם צוואתו, ורשימת ספריו עמ' 330–370.

קישורים חיצוניים
----------------

* יוסף בן נפתלי שווארץ (1875-1944), דף שער בספרייה הלאומית
* רמזים בראשי תיבות וסופי תיבות לעניינו של חודש אלול - הרב יוסף הכהן שוורץ הי"ד, אתר תורתך לא שכחתי.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007296629905171
* GND: 1172778086
* VIAF: 97457528
* WorldCat (עם VIAF): 97457528

 |
5 כוכבים צעירים בערפילית אוריון, 4 מתוכם מוקפים באבק, שייתכן וייצור דיסקה קדם-פלנטרית שעם הזמן תתגבש לכוכבי לכת. צילום של טלסקופ החלל האבל
**דיסקה קדם-פלנטרית** (באנגלית: **Protoplanetary disk**, ידועה גם בשם: **proplyd**) היא שכבה של גז ואבק דמוית דיסקה החגה סביב כוכב צעיר, כוכב T בשור, כוכב הרביג Ae/Be, או קדם-כוכב. מדיסקה קדם-פלנטרית, שהיא למעשה דיסקת ספיחה מכיוון שחלק מהחומר נספח על פני הכוכב, נוצרים כוכבי לכת.

דיסקות קדם-פלנטריות התגלו סביב מספר כוכבים צעירים בשביל החלב. הראשון בהם הוא בטא בכן-ציור שדיסקה סביבו נצפתה ב-1984. בהמשך, תצפיות מטלסקופ החלל האבל גילו מספר דיסקות קדם-פלנטריות בערפילית אוריון. דיסקות קדם פלנטריות נצפו בכוכבים כמו פומלהוט ווגה.

 אובייקט HH-30. הקווים האדומים היוצאים מהקטבים הם סילונים. הפס השחור החוצה את האזור המואר הוא דיסקת גז קדם-פלנטרית המקיפה את הקדם-כוכב ובולעת את האור היוצא ממנו. צילום מטלסקופ החלל האבל

היווצרות
--------

אובייקט "גומז המבורגר" (Gomez Hamburger). צילום של דיסקה קדם-פלנטרית
קדם-כוכב (באנגלית: Protostar) נוצר מקריסה כבידתית של ענן אבק וגז, שמרבית הרכבו הוא מולקולות מימן {\displaystyle H\_{2}}. התפלגות המסה בענן אינה אחידה, וקיימים אזורים בעלי צפיפות גבוהה יחסית לאזורים אחרים. עקב משיכה כבידתית, אזורים אלו נמשכים זה לזה תוך כדי עלייה בצפיפות. ברגע שצפיפות ומסה של אזור מסוים בענן מגיעות לערכים קריטיים, מתחילה הקריסה הכבידתית. עם העלייה בצפיפות הענן הקורס, עקב חוק שימור תנע זוויתי תנועות אקראיות של חלקיקי החומר של הענן המקורי משנות את כיוונן בהתאם לתנע הזוויתי של הקדם-כוכב המתגבש. כתוצאה מכך, המהירות הזוויתית של הענן כולו עולה. העלייה במהירות גורמת לכך שהחומר הנמצא הרחק המרכז של המבנה המסתובב, בגלל תרומתו של הכוח הצנטריפוגלי, מתפלג בעיקר לאורך דיסקה סביב "קו המשווה" של הקדם-כוכב המתגבש. כלומר הדיסקה הולכת והופכת לפחוסה יותר. הקריסה הכבידתית לוקחת זמן מסדר גודל של מאות אלפי שנים, ולאחר זמן זה טמפרטורת הקדם-כוכב מגיעה לטמפרטורה האופיינית לכוכב הסדרה הראשית והאובייקט נהיה בהיר וניצפה, כך נוצר כוכב מהסוג של T בשור. 

תהליך הספיחה של הגז מהדיסקה על פני הקדם-כוכב נמשך סדר גודל של 10 מיליון שנים, עד שכל הדיסקה מתגבשת לכוכבי לכת, נספחת על הכוכב או מסולקת החוצה על ידי רוח כוכבית. הדיסקה העתיקה ביותר שנצפתה היא בת 25 מיליון שנים.

המודל המקובל הוא שבדיסקה קדם-פלנטרית נוצרים אזורים צפופים יותר, כך שהכוח החשמלי וכוח הכבידה גורמים להתגבשות של פלנטיסימלים, קרי, אבנים המורכבות מגז קפוא וקרח. הרוח הכוכבית מנסה לסלק את הפלנטסימלים החוצה מן המרכז, וכוח הכבידה מושך את הפלנטסימלים אל המרכז. לאורך רדיוסים בהם נוצר שיווי משקל, הפלנטסימלים מתגבשים לכוכבי לכת, תוך שהם צוברים מסה כאשר הם "מנקים" את מסלול תנועתם מחומר אחר.

ראו גם
------

* מערכת כוכבי לכת
* התפתחות מערכת השמש
* דיסקת שברים
* קדם-כוכב לכת

קישורים חיצוניים
----------------

ויקישיתוף מדיה וקבצים בנושא **דיסקה קדם-פלנטרית** בוויקישיתוף
* כך נולדים כוכבי לכת – ערפיליות קדם פלנטריות בערפילית אוריון, אתר הידען
* פיגשו את הטיטאנים: דיסקת אבק נמצאה סביב כוכב מאסיבי, אתר הידען

הערות שוליים
------------

1. ↑  אתר נאס"א
2. ↑  The Vega Debris Disk -- A Surprise from Spitzer
3. ↑  Constraining the Lifetime of Circumstellar Disks in the Terrestrial Planet Zone
4. ↑  A Long-lived Accretion Disk around a Lithium-depleted Binary T Tauri Star
**צ'ל לינדגרן** (באנגלית: **Kjell Norwood Lindgren**;‏ נולד ב-23 בינואר 1973, טאיפיי, טאיוואן) הוא רופא ואסטרונאוט אמריקאי שטס לתחנת החלל הבין-לאומית.

ביוגרפיה
--------

צ'ל לינדגרן נולד למשפחה מעורבת - אביו הוא אמריקאי, איש חיל האוויר של ארצות הברית ואימו סינית, תושבת טאיוואן. הוא גדל באנגליה ולקראת סיום בית ספר המשפחה עברה לארצות הברית.

בשנת 1991 לינדגרן החל לימודים באקדמיית חיל האוויר של ארצות הברית וסיים אותה בשנת 1995 עם תואר ראשון בביולוגיה. הוא המשיך ללימודי רפואה סיים את הלימודים בשנת 2002 באוניברסיטת קולורדו. בהמשך הוא למד פוסט דוקטורט אוניברסיטת מינסוטה.

בשנת 2007 לינדגרן החל לעבוד במרכז החלל ג'ונסון בתחום רפואה.

שירות בתחום החלל
----------------

בשנת 2009 לינדגרן נבחר לצוות אסטרונאוטים. הוא סיים קורס במרכז החלל ג'ונסון. הוא היה בצוות גיבוי של מספר משימות.

ביולי 2015 לינדגרן טס לחלל בחללית סויוז TMA-17M. הם התחברו לתחנת החלל הבין-לאומית והצטרפו למשלחת מס' 44 לתחנת החלל הבין-לאומית בפיקוד של גנאדי פדלקה. לאחר סיום פעילות המשלחת, הוא הצטרף למשלחת מס' 45 לתחנת החלל הבין-לאומית בפיקוד של סקוט קלי. במהלך שהות בתחנת החלל לינדגרן ביצע פעמיים פעילות חוץ-רכבית באורך כולל של כ-15 שעות. הוא חזר לכדור הארץ לאחר 141 ימים בחלל.

בשנת 2019 לינדגרן עבר קורס במרכז גגארין להכשרת קוסמונאוטים.

בפברואר 2021 לינדגרן טס לחלל בחללית דרגון C212 פרידום במשימה SpaceX Crew-4 כמפקד צוות. החללית התחברה לתחנת החלל הבין-לאומית וצוותה הצטרף למשלחת מס' 66 לתחנת החלל הבין-לאומית בפיקוד אנטון שקאפלרוב. לאחר סיום פעילות המשלחת הם הצטרפו למשלחת מס' 67 לתחנת החלל הבין-לאומית בפיקוד סמנטה כריסטופורטי. עם סיום פעילות המשלחת, הוא חזר לכדור הארץ לאחר 170 ימים בחלל.

קישורים חיצוניים
----------------

ויקישיתוף מדיה וקבצים בנושא **צ'ל לינדגרן** בוויקישיתוף
* ביוגרפיה
* צ'ל לינדגרן, ברשת החברתית אקס (טוויטר)

* צ'ל לינדגרן, ברשת החברתית אינסטגרם
לא ידועלא ידוע שם זה נכתב במקור בהתאם לסדר המזרחי; שם המשפחה הוא ג'אנג. 

**ג'אנג ג'אנשואו** (בסינית : **张展硕**; נולד ב-24 במאי 2007) הוא שחיין סיני, אלוף עולם (פוקואוקה 2024) במשחה שליחים 4x100 מטר חופשי ובמשחה שליחים 4x200 מטר חופשי.

ביוגרפיה
--------

ג'אנג נולד בצ'ינגדאו שבהרפובליקה העממית של סין.

### 2023

#### סגן אלוף עולם לנוער

באליפות העולם לנוער שנערכה בספטמבר בנתניה שבישראל זכה בשתי מדליות כסף ובשלוש מדליות ארד: מדליות כסף במשחה ל-400 מטר מעורב אישי ובמשחה שליחים 4x200 מטר חופשי, ומדליות ארד במשחה ל-800 מטר חופשי, במשחה ל-1500 מטר חופשי, ובמשחה שליחים 4x100 מטר מעורב.

### 2024

#### אלוף עולם

באליפות העולם שנערכה בפברואר בדוחה שבקטר זכה בשתי מדליות זהב: במשחה שליחים 4x100 מטר חופשי יחד עם פאן ג'אנלה, ג'י שינג'יה וואנג האויו בתוצאה של 3:11.08 דקות, לפני איטליה (3:12.08 דקות) וארצות הברית (3:12.29 דקות), ובמשחה שליחים 4x200 מטר חופשי ילד עם פאן ג'אנלה, ג'י שינג'יה וואנג האויו בשיא סין חדש של 7:01.84 דקות, לפני קוריאה הדרומית (7:01.94 דקות) וארצות הברית (7:02.08 דקות). בנוסף, סיים במקום שמיני במשחה ל-200 מטר מעורב אישי בתוצאה של 1:59.17 דקות, במקום עשירי במשחה ל-400 מטר חופשי בתוצאה של 3:46.46 דקות, במקום 12 במשחה ל-400 מטר מעורב אישי בתוצאה של 4:19.86 דקות, במקום 21 במשחה ל-1500 מטר חופשי בתוצאה של 15:20.69 דקות, ובמקום 23 במשחה ל-800 מטר חופשי בתוצאה של 7:55.86 דקות.

ראו גם
------

| עיינו גם בפורטל: |
| --- |
|  | **פורטל שחייה** |

קישורים חיצוניים
----------------
**תאגיד LG** (באנגלית: **LG Corporation**; בקוריאנית: 법인) הוא קונצרן דרום-קוריאני רב-לאומי, הרביעי בגודלו בקוריאה הדרומית. החברה מייצרת מכשירי חשמל ביתיים, מוצרי אלקטרוניקה, סמארטפונים, טאבלטים וכימיקלים דרך מספר חברות-בנות הפועלות בכשמונים מדינות ברחבי העולם.

קונצרן LG מחזיק מיזמים משותפים עם פיליפס (לייצור מסכי LCD), היטאצ'י (ייצור התקני אחסון מגנטיים, אופטיים וצורבים למיניהם). ל-LG מפעלים ברחבי דרום מזרח אסיה, בין היתר בסין ובאינדונזיה.

חברת הבת LG אלקטרוניקה מייצרת טלפונים החכמים, שעונים חכמים, מחשבי לוח ומגוון רחב של מוצרי צריכה בהם ממוצרים לבנים לבית כמו מקררים, מכונות כביסה, מזגנים, טלוויזיות וכונני DVD למחשבים.

חברות בנות נוספות הן זנית אלקטרוניקה, LG Display,‏ LG Uplus,‏ LG Innotek,‏ LG Chem, ו-LG Energy Solution.

היסטוריה
--------

החברה נוסדה בשנת 1958 בשם "GoldStar" (על ידי החברה "Lak Hui Chemical Industrial Corp"). בשנת 1974 שם החברה "Lak Hui" השתנה ל-".Lucky Co". בשנת 1995 קוצר השם **Lucky-GoldStar** ל "LG" בלבד. המיתוג "Life's Good" הגיע מאוחר יותר.

מוצרים אחרים כמו חומרי ניקוי לשוק הקוריאני יוצרו תחת המותג Lucky, שהפך בקוריאה שם גנרי למשחת שיניים.

פעילות LG בישראל
----------------

הנציגויות הרשמיות של LG בישראל המייצגות, מייבאות, מפיצות, משווקות, ונותנות שירות למוצרי LG בישראל הן: 

* קבוצת ח.י. - בתחומי האלקטרוניקה, טלוויזיות, מקרני קול, רמקולים ניידים, אזניות, מסכי מחשב, מוניטורים ומסכים מקצועיים.
* ברימאג - בתחום המקררים, מכונות כביסה ומייבשי כביסה.

קישורים חיצוניים
----------------

ויקישיתוף מדיה וקבצים בנושא **LG** בוויקישיתוף
* 

* אתר האינטרנט הרשמי של LG (בשפות מרובות)
* LG, ברשת החברתית פייסבוק

* LG, ברשת החברתית אקס (טוויטר)
* היסטוריית החברה
* שחר שושן, LG: הסודות מאחורי הסמארטפון, באתר ynet, 3 בנובמבר 2014
* דניס ויטצ'בסקי‏, על פס נע: סיור במפעל LG בקוריאה, באתר וואלה!‏, 07 בנובמבר 2014

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0636 3224
* MusicBrainz: b39a127b-383e-4306-a81d-ee52d03d6ddb

 |
**סעדי יוּסף** (ערבית:**سعدي يوسف**; ‏1934 - 13 ביוני 2021) היה משורר, סופר, פובליציסט, עיתונאי ומחזאי עיראקי. הוא פרסם שלושים כרכי שירה בנוסף לשבעה ספרי פרוזה.

חייו
----

נולד באבו אל-אלחציב ליד בצרה. למד ספרות ערבית בבגדד. עסק בהוראה ובעיתונות. הוא הושפע מהשירה החופשית של שאת'ל טאקה ועבד אל-ווהאב אל-ביאתי. היה מעורב בפוליטיקה מגיל צעיר. באותה תקופה, עבודתו הושפעה מאוד מהאהדה לסוציאליזם ולפאן-ערביות, אך מאז שירתו קיבלה תפנית לירית יותר מופנמת. הוא גם תרגם יצירות ידועות לערבית, בהן מליח ג'וודט אנדאי, פדריקו גארסיה לורקה, וולט ויטמן וקונסטנדינוס קוואפיס. סעדי סבל הרבה מהממשל בעיראק בעקבות דעותיו השמאלניות והוא חי רוב חייו בגלות. בעקבות גלותו מעיראק, יוסף חי במדינות רבות, כולל אלג'יריה, לבנון, צרפת, יוון, קפריסין, והתגורר בלונדון עד מותו.

בשנת 2004 הוענק ליוסף פרס הסולטן אל אוויס{{אנ| {{Owais Award לשירה. בשנת 2014 נאסר על שיריו של יוסף להיכלל בתוכנית הלימודים של בית הספר הכורדי על ידי הממשלה האזורית של כורדיסטן על רקע שיר מסוים שבו הוא התייחס לכורדיסטן כ"קרדיסטן", שמתורגם באופן חופשי ל"קוף-איסטן".

הוא קבור בצד המזרחי של בית הקברות הייגייט.

תרגומים
-------

ספריו תורגמו לשפות רבות בהן אנגלית, איטלקית, צרפתית וגרמנית.

חלק משיריו תורגמו לעברית על ידי ששון סומך, יאיר חורי, סלמאן מצאלחה ואליהו מנצור.

קישורים חיצוניים
----------------

* רשימת תרגומים לשירים של סעדי יוסף באינדקס "פואטרנס" לתרגומי שירה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007290930305171
* BnF: cb125500339 (data)
* GND: 11931195X
* ISNI: 0000 0001 2117 5705
* LCCN: nr89015828
* MusicBrainz: d7d6776d-abab-41ab-b82a-cfb58f718ba7
* NTA: 07507169X
* SELIBR: 214543
* SNAC: w6b14gn3
* SUDOC: 050739999
* VIAF: 419065
* WorldCat: lccn-nr89015828

 |
**סמסונג מדיסון** (באנגלית: **Samsung Medison**) היא יצרנית של מערכות אולטרסאונד. החברה נוסדה ב-2 ביולי 1985 ונרכשה על ידי סמסונג בשנת 2010. בשנת 2020, סמסונג מדיסון מכרה את המכשירים הרפואיים שלה ב-110 מדינות, מה שצובר עד 85 אחוז מסך המכירות שלה, על פי דיווחים הרכישה הייתה מעל כיותר מ-262 מיליון דולר.

היסטוריה
--------

בשנת 2016, סמסונג הציגה מערכת רדיוגרפיה דיגיטלית ניידת GM85, שאושרה על ידי ה-FDA, שיוצרה ופותחה בשיתוף עם סמסונג מדיסון, באספה המדעית ה-102 של האגודה הרדיולוגית של צפון אמריקה (אנ') במפגש השנתי בשיקגו.

בשנת 2017, סמסונג מדיסון הציגה את מערכת האולטרסאונד HS40, המותאמת לשימוש אבחון של רופא מיילד. ה-HS40 מאפשר לסמסונג מדיסון לספק מערך מלא של ציוד רפואי.

בשנת 2018, במפגש השנתי של האגודה הרדיולוגית של צפון אמריקה 2018 בשיקגו, חברת סמסונג אלקטרוניקה וסמסונג מדיסון הציגו מספר סוגים של תוכנות הדמיה אבחון.

בשנת 2019, סמסונג מדיסון הציגה את מערכת האולטרסאונד המשולבת HERA I10, המגיעה עם כיסא לבדיקת אולטרסאונד וכן IT, עיבוד תמונה מוליכים למחצה וטכנולוגיות תקשורת למטרות אבחון.

בשנת 2020, סמסונג מדיסון וסמסונג אלקטרוניקה מכריזות על כניסתה של סמסונג מדיסון לשוק המכשור הרפואי, כולל שוק האולטרסאונד האבחוני.

קישורים חיצוניים
----------------

* 

* אתר האינטרנט הרשמי של סמסונג מדיסון

* אתר האינטרנט הרשמי של סמסונג מדיסון

הערות שוליים
------------

1. ↑  Reuters, Samsung buys Medison in major push to healthcare, mint, ‏2010-12-14 (באנגלית)
2. ↑  Samsung Showcases FDA-Cleared GM85 Mobile Digital Radiography System at RSNA 2016, www.businesswire.com, ‏2016-11-27 (באנגלית)
3. ↑  Samsung Medison introduces highly efficient ultrasound system, m.koreatimes.co.kr, ‏2017-04-17
4. ↑  Samsung applies AI to medical imaging, ZDNET (באנגלית)
5. ↑  mobile.Hospimedica.com, mobile.hospimedica.com
לא ידועלא ידוע שם זה נכתב במקור בהתאם לסדר המזרחי; שם המשפחה הוא ואנג. 

**ואנג האויו** (בסינית : **王浩宇**; נולד ב-27 ביולי 2005) הוא שחיין סיני, אלוף עולם (פוקואוקה 2024) במשחה שליחים 4x100 מטר חופשי, במשחה שליחים 4x200 מטר חופשי, ובמשחה שליחים 4x100 מטר חופשי משולב.

ביוגרפיה
--------

### 2022

באליפות העולם בבריכת 25 מטר שנערכה בדצמבר במלבורן שבאוסטרליה סיים במקום 24 במשחה ל-100 מטר חופשי בתוצאה של 47.17 שניות, ובמקום 37 במשחה ל-50 מטר חופשי בשיא אישי חדש של 21.60 שניות. בנוסף, סיים במקום שישי במשחה שליחים 4x50 מטר חופשי משולב בשיא סין חדש של 1:30.18 דקות, ובמקום שביעי במשחה שליחים 4x50 מטר מעורב, לאחר ששחה בשלב המוקדמות של המשחה.

### 2023

#### סגן אלוף עולם

באליפות העולם שנערכה ביולי בפוקואוקה שביפן זכה במדליית כסף במשחה שליחים 4x100 מטר מעורב, לאחר ששחה בשלב המוקדמות של המשחה. בנוסף, סיים במקום 22 במשחה ל-100 מטר חופשי בתוצאה של 48.64 שניות. בנוסף, סיים במקום רביעי במשחה שליחים 4x100 מטר חופשי יחד עם פאן ג'אנלה, צ'ן ג'ונר וואנג צ'אנגהאו בשיא אסיה חדש של 3:11.38 דקות, ובמקום 11 במשחה שליחים 4x200 מטר חופשי בתוצאה של 7:09.99 דקות.

#### אלוף משחקי אסיה

במשחקי אסיה שנערכו בספטמבר בהאנגג'ואו שברפובליקה העממית של סין זכה בשתי מדליות זהב ושתי מדליות כסף: מדליות זהב במשחה במשחה שליחים 4x100 מטר חופשי יחד עם פאן ג'אנלה, צ'ן ג'ונר והונג ג'ינקואן בשיא אסיה חדש של 3:10.88 דקות, לפני קוריאה הדרומית (3:12.96 דקות) ויפן (3:14.26 דקות), ובמשחה שליחים 4x100 מטר מעורב, לאחר ששחה בשלב המוקדמות של המשחה, ומדליות כסף במשחה ל-100 מטר חופשי בתוצאה של 48.02 שניות, אחרי פאן ג'אנלה (46.97 שניות) ולפני הוואנג סון וו מקוריאה הדרומית (48.04 שניות), ובמשחה שליחים 4x200 מטר חופשי יחד עם ואנג שון, ניו גואנגשנג ופאן ג'אנלה בשיא סין חדש של 7:03.40 דקות, אחרי קוריאה הדרומית (7:01.73 דקות) ולפני יפן (7:06.29 דקות).

### 2024

#### אלוף עולם

באליפות העולם שנערכה בפברואר בדוחה שבקטר זכה בשלוש מדליות זהב: במשחה שליחים 4x100 מטר חופשי יחד עם פאן ג'אנלה, ג'י שינג'יה וג'אנג ג'אנשואו בתוצאה של 3:11.08 דקות, לפני איטליה (3:12.08 דקות) וארצות הברית (3:12.29 דקות), במשחה שליחים 4x200 מטר חופשי ילד עם פאן ג'אנלה, ג'י שינג'יה וג'אנג ג'אנשואו בשיא סין חדש של 7:01.84 דקות, לפני קוריאה הדרומית (7:01.94 דקות) וארצות הברית (7:02.08 דקות), ובמשחה שליחים 4x100 מטר חופשי יחד עם פאן ג'אנלה, לי בינגג'יה ויו ייטינג בשיא אסיה חדש של 3:21.18 דקות, לפני אוסטרליה (3:21.78 דקות) וארצות הברית (3:22.28 דקות), אחרי ששברו את שיא אסיה כבר בשלב המוקדמות של המשחה בתוצאה של 3:24.47 דקות.

שיאים אישיים
------------

### בריכה אולימפית

* 50 מטר חופשי: 22.42 שניות (2023)
* 100 מטר חופשי: 47.89 שניות (2023)
* 200 מטר חופשי: 1:47.45 דקות (2023)

### בריכת 25 מטר

* 50 מטר חופשי: 21.60 שניות (2022)
* 100 מטר חופשי: 46.78 שניות (2022)
* 200 מטר חופשי: 1:51.46 דקות (2022)

ראו גם
------

| עיינו גם בפורטל: |
| --- |
|  | **פורטל שחייה** |

קישורים חיצוניים
----------------